Jy blaai in die argief vir reusekoek.
DAG VAN DIE GROOT KOEK
Mei 11, 2016 in Uncategorized
Merkers:hennie van deventer, melkbos, reusekoek, volksblad, volksblad se kunsmark
Kunsmarkplesier in Koningspark, Bloemfontein.
Meer oor daardie enorme vrugtekoek – 15 bottels brandweyn, verbeel jou! – wat vir die vyfde verjaardag van Die Volksblad se Kunsmark op 2 Mei 1987 gebak is.
Waar kry ons 'n resep vir 'n koek met 5 000 porsies? Christel Erasmus van die SA Droëvrugteraad (nou van die Paarl) begin geesdriftig sommetjies maak.
Waar sou die panne vandaan kom? Gelukkig was Tempe by Bloemfontein 'n reuse-basis vir dienspligtiges. Ja-nee, hulle leen dit graag vir ons.
Wie sal bak? Die Pick'nPay–hipermark was bekend om sy fyngebak. Sy bakker, Peter Steinberg, is dadeik vuur en vlam. Hy sal dit deurnag doen in die winkel se reuse-oonde.
Nou die bestanddele. SA Sugar Corporation gee die 15 kilogram suiker. Banana Distributors dra die 60 dosyn eiers by. Van Sacca kom die 18 kilogram botter en van Star Foods die 9 kg neute. Dalk was daar meer skenkers. Onthou, dit was 30 jaar gelede.
Vervoer lyk na 'n moontlike turksvy. Geen probleem nie, se Oranje Toyota. Die verskaf 'n Hi-Ace. Haal die sitplekke uit om ruimte te maak.
By die huis sny Tokkie, Rina le Roux, Annette van Rensburg en Alida Fourie die 12 reusekoek in porsies om die kombuistafel by Van Schoorstraat 1. Twee oumas, ons eie Ouma Marietjie en Annette se Ouma Henna, asook die huishulp, Miriam, word ingespan om die koeke uit die eetkamer aan te dra – hulle was die "runners" vertel Tokkie.
Die Saterdag deel 'n span matriekmeisies van die Sentrale Hoërskool die koek uit. Die duisende wat uit alle oorde op Koningspark toegesak het, proe almal en wys duime na bo.
Tokkie en haar gedugte Kunsmark-span, Marietjie Gericke en Henriette Anderson (nou Loubser, huidige redakteur van Huisgenoot), kry van oral net die hoogste lof vir 'n fees-fees soos min. Selfs die vrouetydskrif Sarie berig entoesiasties oor wat alle daar gesien en beleef is.